Rijeka, 9. veljače 2020.g.

**OBJAVA ZA MEDIJE**

**NA ODUŠEVLJENJE PUBLIKE, IZVEDENA ZVONČARSKA SIMFONIJA**

**U SUSJEDSTVU ČAVLE EUROPSKE PRIJESTOLNICE KULTURE**

**U susjedstvu Čavle, jednom od 27 susjedstava Europske prijestolnice kulture, u nedjelju je održana Zvončarska simfonija, prvi Festival susjedstava.**

**Pred mnoštvom publike, predstavilo se 500-tinjak zvončara, koji su centrom Čavli prošetali u svojim skupinama. Predvođeni Karlovačkim bubnjarima, predstavile su se** **zvončarske grupe Vorstandschaft des Klausen i Bärbele Verein iz Immenstada iz Njemačke**, **Bušari iz Mađarske, bugarski Survakari, Griški krabunosi, Didi s Kamešnice, Kukuljanski zvončari, Crnoluški pesniki, Ćićski zgončari, Zametski zvončari, Žejanski zvončari i udruga Črna sraka te domaćini** **Grobnički dondolaši**. Njima se se pridružili i Meštar Toni te ovogodišnja kraljica Riječkog karnevala **Dora Pilepić**.

Nakon smotre zvončara, nešto ranije nego je bilo predviđeno, zbog brzog prolaska zvončara trasom, **na Trgu hrvatskih branitelja u Čavlima izvedena je** **jedinstvena *Zvončarska simfonija*** pod dirigentskom palicom riječkog jazz glazbenika, gitarista, multiinstrumentalista, aranžera i kompozitora **Zorana Majstorovića**, samih zvončara te Karlovačkih bubnjara. **Simfonija je izazvala ovacije mnogobrojne publike, a na zadovoljstvo svih zabava je na trgu nastavljena uz dobro raspoloženje okupljenih.**

**S obzirom da je Zvončarska simfonija bila prvi u nizu Festivala susjedstava Europske prijestolnice kulture** što se tijekom 2020. godine održavaju diljem Primorsko-goranske županije, na samom početku cjelodnevnog programa održano je i protokolarno otvorenje Festivala susjedstava. Uz nastup Plesnog centra Sirius, okupljenima su se obratili načelnica Općine Čavle **Ivana Cvitan Polić**, predsjednik zvončarske grupe Vorstandschaft des Klausen i Bärbele Verein iz njemačkog Immenstada **Thomas Schiedrich**, direktorica RIJEKE 2020 **Emina Višnić**, gradonačelnik Grada Rijeke **Vojko Obersnel**, župan Primorsko-goranske županije **Zlatko Komadina**, meštar Riječkog karnevala **Toni** i predsjednik grobničkih dondolaša **Alen Haramija.**

**Sljedeći Festival susjedstava Europske prijestolnice kulture održavat će se u susjedstvu Matulji od 21. do 25. veljače, pod nazivom Zvona su spona**, a programuključuje dvadeset i dva mjesna odbora Općine Matulji. Zvončarska smotra i tradicijski zvončarski pusni ophodi uvest će nas u magičan obred pusnih običaja, a u sklopu programa pokrenuta je i vrijedna inicijativa okupljanja znanja temeljenog na tradicijskim običajima i starim zanatima kao inspiraciji za nove naraštaje.

Unaprijed zahvaljujem na objavi.

Lena Stojiljković,

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu);

Mob: +385 91 612 63 42